b'\n_START_ARTICLE_\nVelika nagrada Francije 1938\n_START_SECTION_\nPred dirko\n_START_PARAGRAPH_\nDirka za Veliko nagrado Francije je bila ponovno na koledarju Grand Prix dirk, toda z dirkali\xc5\xa1\xc4\x8da Autodrome de Linas-Montlh\xc3\xa9ry je bila prestavljena na dirkali\xc5\xa1\xc4\x8de Reims-Gueux. Februarja 1938 je francoska vlada dodala milijon frankov v komite Fonds of Course za razvoj francoskega dirkanja. Po zmagah na dirkah Grand Prix de Pau in Velika nagrada Corka, je bil Delahaye prepri\xc4\x8dan o subvenciji za skoraj \xc5\xbee izdelane dirkalnike Delahaye 155. Na razo\xc4\x8daranje poltovarni\xc5\xa1kega mo\xc5\xa1tva, Ecurie Bleue, je 600.000 frankov subvencije dobil Talbot po tem, ko je Anthony Lago pokazal nekaj na\xc4\x8drtov za dirkalnik in obljubil njegovo izdelavo do te dirke. Lastnica Ecurie Bleue, Lucy Schell, je grozila z bojkotom dirke za Veliko nagrado Francije. Francosko avtomobilsko zdru\xc5\xbeenje je odgovorilo z napovedjo, da lahko le konstruktorji, ki bodo sodelovali na Veliki nagradi Francije, opravi\xc4\x8deni do subvencij. Ostali francoski konstruktorji, Bugatti, Talbot in SEFAC, so se dirke udele\xc5\xbeili, Lucy Schell pa je prestavila sede\xc5\xbe svoje ekipe v Monako in bojkotirala dirko._NEWLINE_Talbot do dirke ni imel pripravljenih novih dirkalnikov, zato so iz dveh \xc5\xa1portnih avtomobilov Talbot T150C odstranili lu\xc4\x8di, blatnike in ostalo ter jih pripeljali na dirko za Philippa \xc3\x89tancelina in Ren\xc3\xa9ja Carri\xc3\xa8reja. Auto Union je pripeljal dva nova dirkalnika z aerodinami\xc4\x8dno \xc5\xa1asijo. Mo\xc5\xa1tvo je bilo v velikih te\xc5\xbeavah, saj sta oba dirka\xc4\x8da, Rudolf Hasse in Hermann Paul M\xc3\xbcller, na prostih treningih do\xc5\xbeivela nesre\xc4\x8di. Hasse je popolnoma uni\xc4\x8dil dirkalnik, toda ni bil po\xc5\xa1kodovan, M\xc3\xbcller pa je le rahlo po\xc5\xa1kodoval dirkalnik, toda zaradi po\xc5\xa1kodbe ni mogel \xc5\xa1tartati. Auto Union se je odlo\xc4\x8dil umakniti oba nova dirkalnika in na prepri\xc4\x8devanje organizatorjev so nastopili z dvema predelanima lanskima dirkalnika Typ C. Achille Varzi in Carlo Felice Trossi bi morala nastopiti v novih dirkalnikih Maserati 8CTF, toda mo\xc5\xa1tva ni bilo na dirko. Na dirki tudi ni bilo mo\xc5\xa1tva Alfa Corse in ker so bile prijave omejene le na tovarni\xc5\xa1ka mo\xc5\xa1tva, je bilo na \xc5\xa1tartni vrsti le devet dirka\xc4\x8dev. Zato je Alfred Neubauer ponudil, da bi Richard Seaman \xc5\xa1tartal v \xc4\x8detrtem Mercedes-Benzu W154, toda organizatorji so vstajali na maksimumu treh dirkalnikov na mo\xc5\xa1tvo.\n_START_SECTION_\nDirka\n_START_PARAGRAPH_\nRudolf Caracciola je \xc5\xa1tartal slabo, v vodstvu pa sta bila ostala Mercedesova dirka\xc4\x8da, Manfred von Brauchitsch in Hermann Lang. V ozadju se je Rudolf Hasse zavrtel v ovinku Virage de la Garenne, pri tem mu je ugasnil dirkalnik. Hasse je dirkalnik porinil dirkalnik na stransko cesto in ga uspel zagnati vzvratno na klancu, toda preden je uspel namestiti volan, je \xc5\xbee zletel na polje in moral odstopiti. Christian Kautz je v istem \xc4\x8dasu zadel v robnik in s po\xc5\xa1kodovanim zadnjem vzmetenjem je zapeljal v bokse in moral tudi on odstopiti. V prvem krogu je odstopil tudi Jean-Pierre Wimille, v drugem krogu pa \xc5\xa1e Eug\xc3\xa8ne Chaboud._NEWLINE_Po koncu drugega kroga so imeli Mercedesovi dirka\xc4\x8di minuto prednosti pred obema Talbotoma. Alfred Neubauer je tokrat svojim dirka\xc4\x8dem dovolil nekaj ve\xc4\x8d medsebojnih bojev. Po ve\xc4\x8d prehitevanjih je vodstvo prevzel Caracciola in naredil razliko desetih sekund. V dvajsetem krogu je Lang zapeljal na postanek v bokse, kjer je zaradi uteko\xc4\x8dinjenja goriva v motorju izgubil \xc5\xa1tiri minute, ko so posku\xc5\xa1ali zagnati njegov dirkalnik. Caraccioli je odpovedal eden od dvanajstih cilindrov in vodstvo je prevzel von Brauchitsch, ki je tudi zmagal, drugi je bil Caracciola, tretji pa vseeno Lang. \xc3\x89tancelin je odstopil okoli polovice dirke, tako da je bil uvr\xc5\xa1\xc4\x8den le \xc5\xa1e Carri\xc3\xa8re, ki je opravil dolg postanek v boksih za nastavitev zavor, z desetimi krogi zaostanka.'